Ivan Reitman
Ivan Reitman, OC (* 27. Oktober 1946 in Komárno, Tschechoslowakei) is en Speelbaas un Filmproduzent, de an vele spoodrieke US-amerikaanschen Filmen mitarbeit hett.

Leven un Wark 
Reitman leevt siet 1950 in Kanada. He stammt vun en ungaarsch-jöödsche Familie. He hett in Hamilton de McMaster University besöcht un arbeit dorna för den Feernsehsenner CITY-TV in Toronto. De Steed harr he aver blots för een Johr. Mit den Film National Lampoon’s Animal House hett he 1978 den Dörbrook as Speelbaas un Produzent hatt.

Reitman is bekannt worrn as Speelbaas vun Kummedien as Ghostbusters. Mit sien Warken sünd Lüüd föddert worrn as Arnold Schwarzenegger, Bill Murray, Dan Aykroyd, John Belushi, Kristine DeBell un Anne Heche. In’t Johr 1984 weer he vun de National Association of Theater Owners as Speelbaas vun’t Johr uttekent worrn. 2000 hett he de Produkschoonsfirma The Montecito Picture Company grünnt.

Siet 1976 is Reitman mit de Schauspelersche Geneviève Robert verheiraat. He hett dree Kinner. Sien Söhn Jason Reitman is ok Speelbaas.

Filmografie (Utwahl)

Filmpriesen 
Reitman weer bit hüüt (Stand: Dezember 2012) dörteihn mol för naamhafte Filmpriesen vörslahn, dorünner eenmol ok för den Oscar in de Kategorie Best Film. Uttekent weer Reitman mit söven Priesen, to’n Bispeel:
 1982: mit den Golden Reel Award för Heavy Metal
 1980: mit den Golden Reel Award för Meatballs
 1997: mit sien Steern op’n Hollywood Walk of Fame
 2001: mit sien Steern op’n Canada’s Walk of Fame in Toronto
 2009: mit den AFI Film Award in de Kategorie Film vun’t Johr för Up in the Air

Butendem is Reitman 2009 för sien Verdeensten as Produzent un Speelbaas un dat Föddern vun de kanaadschen Film- un Feernsehindustrie to’n Officer of the Order of Canada maakt worrn.

Weblenken

Borns 

Speelbaas
Filmproduzent
Börger von de Slowakei
Börger von Kanada
Mann
Boren 1946